طالبانو سره په خبرو کې پرمختګ شوی دی، زلمی خليلزاد
د افغانستان د سولې د خبرو دپاره د امریکا ځانګړي استازي زلمي خليلزاد ويلي، د امریکا او طالبانو ترمنځ د دوحې په خبرو کې پرمختګ شوی خو پرېکړه لا نه ده شوې.
د خالي، شنبې په شپه ناوخته په ټويټر باندې ښاغلي خليلزاد په دوحه کې د ترسره شوؤ خبرو په اړوند ويلي، د شپږو ورځو د خبرو وروسته افغانستان ته ځي. هغه ویلي په دوحه کې يې د طالبانو سره ليدنې ګټورې وې، مهم پرمختګ پکې شوی، د تېر په پرتله دا خبرې ډېرې ښې وې د خبرو لړۍ به دوام لري او ډېر زر به بيا پېل شي. خليلزاد زياته کړې چې په ټولو خبرو باندې موافقه کېدل لازمي دي او څو پورې چې داسې نه وي شوي دا به ختمي نه وي او په ټولو خبرو د موافقه کېدو په خبرو کې د افغانانو ترمنځ خبرې او اوربند شامل دي. امریکايي استازي د خبرو په راجوړولو د قطر د حکومت نه مننه کړې ده. د قطر د شپږ ورځنيو خبرو او خليلزاد د ټويټس وروسته د طالبانو وياند ذبيح الله مجاهد ويلي، د ايجنډې ترمخه په دې ليدنو کې د بهرنيو ځواکونو د وتلو ترڅنګ په نورو اړونده مهمو مسايلو بحث او پرمختګ وشو. هغه ويلي معامله اوږه او حساسه ده ځکه پوره خبرو ته اړتيا لري نو په دې فېصله وشوه چې ځينې مسلې چې حل ته اړتيا لري په راتلونکې کې به ورته نورې غونډې جوړيږي. طالبانو ويلي چې څو پورې د افغانستان نه د بهرنيو ځواکونو موضوع نه وي حل شوي په نورو خبرو کې پرمختګ امکان نه لري. د طالبانو په بيان کې دا خبره رد کړی شوې ده چې په اوربند موافقه شوې ده. د پاکستان د پوځ وياند مېجر جنرل اصف غفور رويټرز ته ویلي، پاکستان د امریکايي چارواکو او افغان طالبانو د خبرو په بيا پېل کېدو کې د سهولت کار رول ادا کړی دی او دوي د طالبانو د خبرو مېز ته په راوستلو کې کامياب شوي دي. په قطر کې چې خبرې روانې وې او د پرمختګ خبرونه مخې ته راتلل، د افغانستان صدر اشرف غني ویلي د طالبانو سره د سولې ممکنه لوظنامه باید چې د هېواد آئین او قانوني چوکاټ ته احترام ولري. صدر اشرف غني دغه خبرې د جمعې په ورځ د سوېټرزلېنډ په ډوس ښار کې نړیوالې اقتصادي غونډې ته وکړې. افغان صدر وویل په افغانستان کې د موجودو خارجي ځواکونو د اینده فېصله باید چې د افغانانو په ملکیت کې مذاکراتو کې وشي.